Per pirmąjį svarstymą priimtos Europos Parlamento pozicijos data:

Specialiosios sąlygos stažuotojams (13 straipsnis)

Bendrojoje pozicijoje nustatytas apribojimas, kad prašytojai turi būti įgiję aukštojo mokslo laipsnį dvejų metų iki prašymo pateikimo datos laikotarpiu, arba studijuoja, o po tų studijų suteikiamas aukštojo mokslo laipsnis. Pagal ją valstybėms narėms taip pat galima reikalauti, kad stažuotė būtų susijusi su ta pačia sritimi ir būtų to paties kvalifikacijos lygio kaip ir aukštojo mokslo laipsnis arba studijos.

Leidimų galiojimo trukmė (18 straipsnis)

Bendrojoje pozicijoje numatyta, kad programose dalyvaujančių studentų ir tyrėjų leidimai galioja mažiausiai dvejus metus (o ne vienus metus, kaip nedalyvaujančiųjų programose atveju). Komisijos pasiūlyme nebuvo numatyta ilgesnė programose dalyvaujantiems studentams ir tyrėjams skirtų leidimų trukmė, išskyrus judumo ES viduje atveju.

Prašymo atmetimo pagrindai (20 straipsnis)

Bendrojoje pozicijoje atmetimo priežastys labiau suderinamos su bendrovės viduje perkeliamų asmenų direktyvoje (toliau – Perkėlimo bendrovės viduje direktyva) nustatytomis priežastimis. Kartu į poziciją įtrauktas papildomas pagrindas, pagal kurį valstybės narės gali atmesti prašymą, jei valstybė narė turi įrodymų arba rimtų bei objektyvių priežasčių nustatyti, kad trečiosios šalies pilietis galėtų gyventi šalyje kitais tikslais, nei tie, kuriais jis teikia prašymą dėl priėmimo (20 straipsnio 2 dalies f punktas). Tiek Komisija, tiek Europos Parlamentas turėjo abejonių dėl šios nuostatos, kuriai galiausiai buvo pritarta ir kartu pridėta tokia šių dviejų institucijų deklaracija:

Europos Parlamentas ir Komisija supranta, kad šios direktyvos 20 straipsnio 2 dalies f punktu valstybėms narėms leidžiama atmesti prašymą tik išnagrinėjus kiekvieną konkretų atvejį bei atsižvelgus į su trečiosios šalies piliečiu susijusias konkrečias aplinkybes, proporcingumo principą ir remiantis įrodymais arba rimtomis ir objektyviomis priežastimis. Komisija užtikrins, kad valstybės narės perkeldamos direktyvą į nacionalinę teisę įgyvendintų šią nuostatą pagal šį aiškinimą ir apie tai informuos Europos Parlamentą ir Tarybą, vykdydama savo įsipareigojimus pagal 39 straipsnį.

Europos Parlamentas ir Komisija mano, kad šios nuostatos įtraukimas į direktyvą neturėtų būti laikomas precedentu ateityje nustatant teisėtos migracijos priemones.

Leidimo panaikinimo arba atsisakymo pratęsti leidimą pagrindai (21 straipsnis)

Panašiai kaip ir atmetimo priežasčių atveju bendrojoje pozicijoje panaikinimo arba atsisakymo pratęsti leidimą pagrindai iš esmės suderinami su Perkėlimo bendrovės viduje direktyvos pagrindais.

Vienodas požiūris (22 straipsnis)

Nors bendrojoje pozicijoje valstybėms narėms suteikiama galimybė susieti išmokų šeimai skyrimą tyrėjams su minimalia buvimo trukme (vėl pagal Perkėlimo bendrovės viduje direktyvą), apskritai ji vis dėlto atitinka Komisijos pasiūlymo tikslą užtikrinti įvairių kategorijų asmenims, kuriems taikoma naujos redakcijos direktyva, daugiau skaidrumo ir teises į vienodą požiūrį.

Studentų vykdoma ekonominė veikla (24 straipsnis)

Bendrojoje pozicijoje minimalus valandų, kiek studentai gali dirbti darbo rinkoje, skaičius padidinamas iki 15 valandų per savaitę (palyginti su 10 val. per savaitę pagal Direktyvą 2004/114/EB, bet tai yra mažiau nei 20 valandų per savaitę, kiek siūlė Komisija). Bendrojoje pozicijoje nepakeičiama Komisijos pasiūlymo nuostata išbraukti Direktyvos 2004/114/EB nuostatą, pagal kurią valstybės narės galėjo atsisakyti leisti dirbti pirmaisiais buvimo metais.